Diari Oficial de la Generalitat Valenciana


Sumari del DOGV 9539, del 22-02-2023 (2023/1177)

RESOLUCIÓ de 2 de febrer de 2023, de la secretària autonòmica de Justícia i Administració Pública, d'aprovació del Programa de teletreball de la Conselleria d'Innovació, Universitats, Ciència i Societat Digital, número 23/2022.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9539

Data del DOGV
:   22-02-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/1177


Data del document
:   02-02-2023

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública
    * organització administrativa
    * treball a distància

RESOLUCIÓ de 2 de febrer de 2023, de la secretària autonòmica de Justícia i Administració Pública, d'aprovació del Programa de teletreball de la Conselleria d'Innovació, Universitats, Ciència i Societat Digital, número 23/2022.  
 [2023/1177]  
Vista la proposta de programa de teletreball de la conselleria d'Innovació, Universitats, Ciència i Societat Digital, número 23/2022, es formula aquesta resolució de conformitat amb els antecedents de fet i fonaments de dret següents:  
  
Antecedents de fet  
  
I. Amb data 26 d'octubre de 2022 es va registrar d'entrada en la Direcció General de Funció Pública una sol·licitud de la sotssecretària de la conselleria d'Innovació, Universitats, Ciència i Societat Digital, per a iniciar el procediment d'aprovació del Programa de teletreball de la conselleria, a l'empara de l'article 13 del Decret 49/2021, d'1 d'abril, del Consell, de regulació del teletreball com a modalitat de prestació de serveis del personal empleat públic de l'Administració de la Generalitat (d'ara en avant, Decret 49/2021).  
  
II. Analitzada la proposta i la documentació presentada, comprovat si conté tots els elements i requisits previstos en el Decret 49/2021, en data 7 de novembre, la Direcció General de Funció Pública va requerir l'òrgan proponent perquè esmenara la falta o hi adjuntara la documentació preceptiva, en el sentit indicat en l'escrit d'esmena de data 4 de novembre.  
  
III. Analitzada la documentació esmenada i comprovat que compleix tots els elements i requisits previstos en el Decret 49/2021, en data 26 de gener de 2023, la Direcció General de Funció Pública va elevar una proposta de resolució d'aprovació del Programa de teletreball la conselleria d'Innovació, Universitats, Ciència i Societat Digital.  
  
  
Fonaments de dret  
  
I. El Decret 49/2021, que regula la modalitat de prestació de serveis en règim de teletreball amb caràcter general i l'àmbit d'aplicació del qual es refereix al personal funcionari i laboral de l'Administració de la Generalitat.  
  
II. L'article 13.1 del Decret 49/2021, que regula el procediment per a l'aprovació dels programes de teletreball, i que estableix que, quan afecte llocs de treball amb adscripció orgànica i funcional en una mateixa conselleria o organisme, s'iniciarà a proposta de la corresponent sotssecretaria o òrgan competent en matèria de personal, dirigida a la direcció general competent en matèria de funció pública.  
  
III. Els apartats dos i tres de l'article 13 del Decret 49/2021, que estableixen la forma de presentació de la proposta, el seu contingut i la documentació de què s'ha d'acompanyar.  
  
IV. L'article 13.4 del Decret 49/2021, que atribueix a la direcció general amb competències en matèria de funció pública la competència per a analitzar, requerir per a fer-ne una possible esmena i proposar la resolució que siga procedent, de les propostes de programes de teletreball que tramiten les sotssecretaries o òrgans competents en matèria de personal de les conselleries o organismes.  
  
V. L'article 13.5 del Decret 49/2021, que estableix que, després d'haver transcorregut el termini per a l'esmena, si és el cas, la direcció general competent en matèria de funció pública elevarà una proposta de resolució en el sentit que siga procedent a la secretaria autonòmica amb competències en matèria de funció pública.  
  
En virtut del que s'ha dit més amunt, de conformitat amb els preceptes esmentats i altres d'aplicació general, i conforme a la proposta de resolució elevada per la Direcció General de Funció Pública, resolc  
  
I. Aprovar el Programa de teletreball de la conselleria d'Innovació, Universitats, Ciència i Societat Digital, amb el número 23/2022, que s'adjunta com a annex I i II a aquesta resolució. El document complet del programa pot consultar-se en la següent pàgina web: https://www.gva.es/es/inicio/procedimientos'id\_proc=23293&version=amp.  
  
  
II. De conformitat amb el que preveu l'article 5 del Decret 49/2021, la duració serà la determinada en el programa de teletreball, que, en tot cas, serà d'un màxim d'un any prorrogable per períodes iguals, i caldrà entendre'l prorrogat pel mateix període si, una vegada arribat el venciment, l'òrgan proponent no manifesta el contrari.  
  
III. Les persones que ocupen algun dels llocs de treball identificats en l'annex II i que complisquen els requisits establits en l'article 4 del Decret 49/2021 podran participar voluntàriament en el programa i presentar les seues sol·licituds conforme al model previst en castellà o en valencià, en la següent adreça web: https://www.gva.es/es/inicio/procedimientos'id\_proc=23175&version=amp., en el termini de 15 dies comptats des de l'endemà de la publicació d'aquesta resolució en el Diari Oficial de la Generalitat Valenciana. Les sol·licituds es dirigiran telemàticament a la sotssecretària de la conselleria d'Innovació, Universitats, Ciència i Societat Digital, la qual dictarà una resolució en el termini màxim de tres mesos des de la publicació del programa, en la qual constarà l'inici i l'acabament del programa de teletreball, la distribució dels dies de treball presencial i de teletreball, el personal participant i les activitats que haurà de desenvolupar de conformitat amb les fitxes d'identificació dels compromisos d'execució.  
El personal que resulte seleccionat per a participar en el programa de teletreball realitzarà obligatòriament un curs de formació específic en els termes previstos en l'article 10 del Decret 49/2021. Així mateix, realitzarà una declaració responsable relativa a seguretat i salut emplenant el qüestionari previst en l'article 9 del decret esmentat.  
  
Contra aquesta resolució, que posa fi a la via administrativa, les persones interessades podran interposar un recurs contenciós administratiu davant del jutjat contenciós administratiu corresponent, en el termini de dos mesos comptats des de l'endemà de la seua publicació. Així mateix, amb caràcter potestatiu, podran interposar un recurs de reposició, en el termini d'un mes des de l'endemà de la publicació, davant del mateix òrgan que ha dictat la resolució.  
  
València, 2 de febrer de 2023.- La secretària autonòmica de Justícia i Administració Pública: Isabel Gemma Fajardo García.  
  
  
  
ANNEX I  
  
PROGRAMA DE TELETREBALL DE LA CONSELLERIA D'INNOVACIÓ, UNIVERSITATS, CIÈNCIA I SOCIETAT DIGITAL, NÚMERO 23/2022.  
  
ÒRGAN SUPERIOR O DIRECTIU DEL QUAL DEPENEN ELS LLOCS DE TREBALL:  
Tots els òrgans superiors o directius de la Conselleria d'Innovació, Universitats, Ciència i Societat Digital. Per tant, la proposta és comuna i conjunta a tots els seus òrgans tant dels seus serveis centrals com territorials.  
A) Causes i objectius de la proposta que, en tot cas, haurà de contribuir a una millor organització del treball i que fonamenta la seua implantació.  
El Decret 49/2021, d'1 d'abril, del Consell, de regulació del teletreball com a modalitat de prestació de serveis del personal empleat públic de l'administració de la Generalitat, en la seua part expositiva sosté que l'administració pública ha d'adaptar-se a la conjuntura social i econòmica actual, sent necessària una nova visió i forma d'actuació en la gestió dels efectius de personal i una aposta ferma per la reorganització dels processos i la introducció de les tecnologies de la informació i la comunicació en les tasques habituals dels llocs de treball.  
  
Un element fonamental en aquesta nova cultura de les administracions públiques és l'organització del treball i la possibilitat de la distribució flexible del temps de prestació efectiva del treball pel personal, sense afectació de la qualitat del servei, ni menyscapte de les garanties de treballadors i treballadores.  
El teletreball es troba dins d'aquest canvi organitzatiu, i constitueix una modalitat de prestació de serveis avantatjosa, tant per a l'administració com per al personal, tenint en compte que contribueix a la sostenibilitat ambiental, a la reducció de temps en els desplaçaments, i millora la conciliació dels treballadors i treballadores amb ple respecte al principi d'igualtat entre dones i homes.  
  
El Decret 49/2021, constitueix el règim regulador suficient per a donar cabuda a aquesta nova forma de prestació del treball en la Generalitat Valenciana, i proporciona un marc de drets i obligacions, que té en compte el seu caràcter voluntari i reversible amb respecte al principi d'igualtat de tracte en les condicions professionals i garanteix la seguretat jurídica.  
Durant la vigència de l'estat d'alarma motivat per la pandèmia, el teletreball va haver d'implantar-se de manera urgent en els centres de treball de l'administració de la Generalitat.  
Aqueixa primera experiència ha vingut a demostrar que es tracta d'una modalitat de treball efectiva que va permetre, en aqueix moment, mantindre els serveis públics sense que se'n veiés afectada la qualitat. L'actual desenvolupament de les tecnologies de la informació permet, en alguns casos, altres formes de treball alternatives a les presencials com el teletreball que, encara que no són noves, durant l'estat d'alarma van ser introduïdes eficaçment en la Generalitat.  
Per allò adés exposat, amb una correcta combinació de presencialitat i teletreball, ens trobem en una situació que facilita garantir una atenció de qualitat dels serveis a la ciutadania que l'administració té encomanats.  
A conseqüència de l'exposat i d'acord amb el nou procediment d'aprovació dels programes de teletreball previst en l'article 13 del Decret 49/2021, d'1 d'abril, del Consell, de regulació del teletreball com a modalitat de prestació de serveis del personal empleat públic de l'administració de la Generalitat, i segons el model de l'annex I previst en aquell, aquesta Conselleria presenta el Programa de teletreball.  
  
Les especials circumstàncies que es donen en la Conselleria d'Innovació, Universitats, Ciència i Societat Digital, amb un avançat desenvolupament de la digitalització de les tasques administratives i de gestió, la ubicació dels llocs de treball dels seus serveis centrals tant en la localitat d'Alacant com a València, i el grau de formació digital del seu personal, facilita la implantació d'una organització del treball que combine la presencialitat amb el teletreball i que puga obtindre alts nivells d'eficàcia i qualitat, així com facilitar una administració més oberta i participativa.  
  
La forma d'organització del treball i les competències digitals del personal que treballa en la nostra Conselleria, possibilita la implantació del teletreball com una forma d'organització del temps de treball dels empleats públics. En virtut d'això, una part de la jornada laboral es desenvoluparia de manera no presencial, mitjançant l'ús de tecnologies de la informació, des d'ubicacions diferents als propis centres de treball, amb la finalitat d'incrementar l'eficiència en la prestació de serveis i avançar en la millora de les condicions de treball del personal empleat públic.  
Aquesta forma de prestació laboral, sens dubte, permetrà millorar la qualitat de l'ocupació en ser la persona treballadora qui, en el marc de la legislació i els acords ací plasmats, organitza el seu propi horari de treball, el lloc en el qual el desenvolupa i algunes de les seues condicions. Això pot facilitar una major conciliació de la vida personal i laboral, la reducció de les seues despeses ocasionades pel transport i l'estalvi de temps en evitar els desplaçaments. A més, contribueix al fet que les persones amb discapacitats tinguen un millor accés al mercat de treball.  
  
D'altra banda, el teletreball pot ajudar a reduir les elevades taxes d'accidents in itinere, a disminuir els desplaçaments i, per tant, l'emissió de gasos amb efecte d'hivernacle, fet que afavoreix el compliment dels objectius de desenvolupament sostenible de l'Agenda 2030. Finalment, també ofereix una oportunitat per a lluitar contra el despoblament de xicotetes localitats.  
  
OBJECTIUS  
Els objectius de la proposta del Programa de teletreball de la Conselleria d'Innovació, Universitats, Ciència i Societat Digital, són:  
a) La simplificació i millora dels processos amb la introducció de les tecnologies de la informació i la comunicació en les tasques habituals dels llocs de treball.   
D'aquesta manera, es possibilitarà a les unitats administratives participants en el programa la reorganització de processos, redefinint objectius i avançant en l'orientació del treball als resultats i a una millor gestió del temps.  
b) Millorar dels resultats a aconseguir per les administracions públiques, atès que suposa una reducció de desplaçaments que contribueixen a una major sostenibilitat ambiental i al compliment d'objectius de l'Agenda 2030.  
c) Establir la distribució flexible del temps de prestació efectiva del treball en la seua modalitat presencial i de teletreball, així com una reducció del temps en els desplaçaments al centre de treball, sense que per això s'haja de veure afectada la qualitat del servei que es presta i sense menyscapte de les garanties del personal empleat públic.  
d) Finalment, es persegueix un avanç en la millora de la qualitat de l'ocupació i les condicions de treball del personal empleat públic.  
Les disposicions d'aquest Programa de teletreball compleixen el Decret 49/2021, d'1 d'abril, del Consell, de regulació del teletreball com a modalitat de prestació de serveis del personal empleat públic de l'administració de la Generalitat. Qualsevol dubte o redacció ambigua o que puga tindre més d'un sentit, haurà d'interpretar-se segons el que disposa aquest decret. Igualment, en tot allò que no contempla aquest Programa de teletreball, s'estarà al que disposa el decret i a la resta de normativa vigent en matèria de Funció Pública.  
B) Durada del programa  
La durada màxima proposada és de sis mesos prorrogables per períodes iguals.  
Nogensmenys, arribat el seu venciment, si l'òrgan proponent no manifesta el contrari, haurà d'entendre's prorrogat pel mateix període.  
  
C) Informe favorable de l'òrgan superior o directiu del qual depenguen els llocs de treball  
El 15 de febrer de 2022, la Sotssecretaria va sol·licitar als centres directius que informaren sobre la voluntat de participació en el Programa de teletreball i que, en cas d'estar interessats en la seua participació, ens traslladaren el llistat de llocs de treball susceptibles de ser exercits en la modalitat de teletreball, de conformitat amb el que estableix el Decret 49/2021.  
S'adjunten com a annex I, les sol·licituds de participació en el Programa de teletreball de la totalitat de centres directius de la Conselleria al moment de la seua elaboració:  
- Secretaries autonòmiques.  
- Sotssecretaria.  
- Direccions generals.  
- Direcció Territorial de València.  
D) Nombre màxim de llocs que poden participar en el Programa de teletreball.  
El nombre màxim de llocs que poden participar en el programa, segons els llocs reflectits en l'annex II, és de 117 llocs.  
El nostre Programa de teletreball es fixa tenint en compte quatre limitacions prèvies:  
- De conformitat amb l'article 3 del Decret 49/2021, només els llocs de treball que puguen ser exercits de manera autònoma i a distància, atenent les seues característiques específiques i els mitjans requerits per al seu desenvolupament, s'han considerat susceptibles de ser exercits mitjançant teletreball i, per tant, inclosos en l'annex II.  
- Tal com estableix l'article 6.1 del Decret 49/2021, la jornada de treball dels llocs susceptibles d'acollir-se al règim de teletreball, es desenvolupa de manera no presencial un màxim de tres (general) o dos dies en la setmana (llocs amb el sistema de provisió de lliure designació).  
- D'acord amb l'article 6.7 del Decret 49/2021, els òrgans superiors i directius han d'assegurar que tota la seua plantilla, amb l'excepció de les absències justificades, coincidisca almenys un dia a la setmana en les dependències assignades en règim de treball presencial.  
- En el mateix apartat i article, es fixa en un mínim del 20 % de la plantilla de cada òrgan superior o directiu ha de prestar els serveis de manera presencial cada jornada laboral, descomptades les absències justificades.  
D'altra banda, quan es reben les necessàries sol·licituds de les persones treballadores per a la seua participació voluntària en el programa, els centres directius proposaran la distribució dels dies de treball en modalitat presencial i de teletreball, i el dia de la setmana en el qual tota la seua plantilla coincidirà en el règim de treball presencial. La Sotssecretaria, garantint el compliment del contingut literal del Decret 49/2021, els aprovarà.  
Entenem que amb els límits exposats queda assegurada una atenció de qualitat dels serveis a la ciutadania que contribueix, a més, a la sostenibilitat ambiental, a la reducció de temps en els desplaçaments, i a la millora de la qualitat de l'ocupació, amb ple respecte al principi d'igualtat entre home i dones.  
E) Identificació clara i concreta de la tipologia dels llocs de treball que podrien incorporarse al Programa de teletreball, amb indicació de la seua adscripció orgànica i funcional o territorial.  
L'article 3 del Decret 49/2021 indica, d'una banda, com a llocs de treball susceptibles de ser exercits mitjançant teletreball -els que puguen ser exercits de manera autònoma i a distància, atenent les seues característiques específiques i els mitjans requerits per al seu desenvolupament-; i, per una altra, sense caràcter exhaustiu, aquells que amb caràcter general no són susceptibles de ser exercits mitjançant teletreball -els llocs les funcions dels quals comporten necessàriament la prestació de serveis presencials-.  
En l'annex II s'indica l'adscripció orgànica i territorial de cada lloc inclòs en el programa, així com els llocs de treball de la Conselleria que, d'acord amb l'òrgan directiu al qual pertanyen, són susceptibles de ser exercits mitjançant teletreball i els compromisos d'execució d'aqueixos mateixos llocs de treball, després de ser valorats de manera conjunta entre els responsables de les unitats administratives competents per a efectuar el seguiment (supervisores) i les persones treballadores.  
  
De conformitat amb l'article 6 del citat Decret 49/2021, del programa s'han exclòs, aquells llocs que, per les seues característiques, no són susceptibles de ser exercits mitjançant teletreball, perquè les seues funcions comporten necessàriament la prestació de serveis presencials.  
  
La inclusió del lloc número 34.788, cap d'equip Gestió Assumptes Generals i Registre, per la seua denominació, ha de ser motivada. El lloc que està actualment vacant, com s'indica en els compromisos assenyalats en l'annex III, té assignades funcions de verificació dels registres gestionats telemàticament. La quasi total tramitació telemàtica dels processos gestionats en aquesta Conselleria, fa que el registre tradicional, amb presència física de la persona interessada, siga mínima i gestionada per altres persones que, per aqueixa raó, no han sigut incloses en el programa.   
Per això, les seues funcions de verificació es poden desenvolupar de manera telemàtica i no comporten la necessària prestació de serveis presencials, raó per la qual el lloc s'ha inclòs en el programa.  
F) Distribució de la jornada setmanal del personal participant  
1. De conformitat amb l'article 6.1 del Decret 49/2021, la jornada de treball setmanal es distribuirà, amb caràcter general, de manera que un màxim tres dies a la setmana siguen prestats serveis en règim de teletreball i la resta de manera presencial.  
2. No obstant això, atesa la responsabilitat i característiques de les seues funcions, els llocs d'estructura la forma de provisió de la qual siga la lliure designació, exclosos els referits en l'apartat següent, podran prestar serveis en règim de teletreball com a màxim dos dies a la setmana.  
3. Els llocs d'estructura classificats amb el nivell de complement de destí 30, exerceixen les funcions que es detallen tant en l'Ordre 7/2020, d'11 de febrer, de la consellera d'Innovació, Universitats, Ciència i Societat Digital, per la qual es desenvolupa el Decret 243/2019, de 25 d'octubre, del Consell, pel qual s'aprova el Reglament orgànic i funcional de la Conselleria d'Innovació, Universitats, Ciència i Societat Digital, com en l'annex III del present programa i es troben adscrits als centres directius indicats en el citat annex III. Aquestes funcions són compatibles amb l'exercici de la modalitat de prestació de serveis de treball no presencial.  
  
No obstant això, per la posició que ocupen en l'estructura organitzativa d'aquesta Conselleria, atenent la seua especial responsabilitat i a les funcions de direcció i coordinació que els corresponen, només es podran acollir a aquesta modalitat de manera esporàdica, prèvia autorització de l'òrgan superior o directiu del qual depenguen i amb un màxim de cinc jornades laborals al mes, sense superar els dos dies per setmana, la qual cosa és inferior al màxim de 2 dies setmanals establit en l'art. 6.1 del repetit Decret 49/2021.  
4. Atés que el programa afecta a la totalitat d'òrgans superiors i centres directius de la Conselleria, amb la finalitat de respectar les necessitats i organització pròpia de cadascun, resulta convenient que, de conformitat amb l'art. 6.7 del Decret 49/2021, la persona responsable de cada centre directiu, sota la supervisió de la Sotssecretaria, determine la distribució setmanal dels dies en què haja de realitzar-se la prestació laboral de caràcter presencial, garantint que un mínim del 20 % de la plantilla preste els seus serveis de manera presencial cada jornada laboral, descomptades les absències justificades, i fixe el dia de la setmana en el qual tota la seua plantilla ha de coincidir en les dependències assignades en règim de treball presencial.  
5. En qualsevol cas, el personal tindrà l'obligació de mantindre la deguda coordinació amb els responsables dels serveis i unitats als quals estiguen adscrits, de manera que siga possible la necessària planificació de l'activitat, un desenvolupament eficient de la gestió i una atenció de qualitat dels serveis a la ciutadania. Per a això, la persona responsable de cada servei o unitat i la persona teletreballadora es facilitaran mútuament un número de telèfon de contacte i utilitzaran els mitjans de tecnologies de la informació que tenen a la seua disposició. Així mateix, la persona teletreballadora haurà de disposar, de manera ineludible, del corresponent certificat digital.  
6. El teletreball no suposarà modificació de la jornada i horari de cada persona empleada pública, ni de les seues retribucions o restants condicions de treball, respectant-se el descans necessari i especialment el dret a la desconnexió digital, contemplat en l'article 14, apartat j bis, del TREBEP.  
Així, d'acord amb la jornada i horari habituals, el temps de permanència o connexió obligatòria, en el cas de teletreball, queda fixat entre les 9.00 i les 14.00 hores, de dilluns a divendres, tal com s'estableix en l'article 9 del Decret 42/2019, de 22 de març, del Consell, de regulació de les condicions de treball del personal funcionari de l'administració de la Generalitat. Tant quan la jornada laboral es realitze de manera presencial com no presencial, el personal empleat públic que estiga inclòs en el Programa de teletreball haurà de registrar en l'aplicació gvCronos l'horari de prestació efectiva.  
  
7. D'acord amb l'article 6.5 del Decret 49/2021, per necessitats del servei, que hauran de ser degudament justificades, el personal al qual corresponga prestar serveis en la modalitat de teletreball podrà ser requerit, amb una antelació mínima de 24 hores, a la seua presència puntual en el centre de treball en dates determinades, d'acord amb la planificació del servei o altres necessitats inajornables.  
G) Barem aplicable per a la selecció del personal  
Les limitacions establides en l'apartat D d'aquesta proposta, fan innecessari determinar un barem aplicable diferent de l'establit en l'annex V del Decret 49/2021, que, no obstant això, s'utilitzarà en cas de ser necessari.  
H) Mitjans tecnològics necessaris per al compliment de les funcions de forma no presencial mitjançant teletreball  
Els mitjans seran els que determine la direcció general de la Generalitat competent en matèria de tecnologies de la informació i les comunicacions.  
Aquelles persones que sol·liciten la seua incorporació en el programa, sempre que ocupen un lloc de treball inclòs en l'annex 2, i que no disposen de la infraestructura necessària, només podran incorporar-se una vegada que aquests mitjans estiguen implementats, en compliment dels articles 8, apartat 1, i 4, apartat 1.d del Decret 49/2021.  
I) Informe favorable de la direcció general competent en matèria de tecnologies de la informació i les comunicacions  
Aquesta proposta de Programa de teletreball en data 29.08.2022, ha obtingut l'informe favorable de la direcció general competent en matèria de tecnologies de la informació i les comunicacions, que requereix l'article 13.2 del Decret 49/2021, i que s'acompanya com a annex IV.  
  
Al a sol·licitud de l'informe citat, es va acompanyar la informació, certificació i autorització econòmic-pressupostària, subscrita per la Sotssecretaria de la Conselleria d'Innovació, Universitats, Ciència i Societat Digital, sobre el crèdit que dona cobertura a les necessitats previstes per a la implantació del programa.  
J) Termini proposat per a la presentació de sol·licituds de participació  
El termini inicial per a la presentació de sol·licituds de participació es fixa en quinze dies hàbils des de la publicació del Programa de teletreball en el Diari Oficial de la Generalitat Valenciana.  
En qualsevol cas, la incorporació al programa no podrà ser efectiva fins a la resolució estimatòria de la seua sol·licitud d'incorporació.  
K) Informe d'impacte de gènere  
S'aporta l'informe d'impacte de gènere com a annex V d'aquesta proposta de programa.  
  
La sotssecretària